BEAUTY ฟื้นตัวต่อเนื่อง! 1 เดือนวิ่งแล้ว 69% โบรกฯชี้ครึ่งปีหลังโตเด่นแนะซื้อเป้า 13 บ.
BEAUTY ฟื้นตัวต่อเนื่อง! 1 เดือนวิ่งแล้ว 69% โบรกฯชี้ครึ่งปีหลังโตเด่นแนะซื้อเป้า 13 บ. โดย ณ เวลา 14.46 น. ราคาอยู่ที่ระดับ 11.50 บาท บวก 0.40 บาท หรือ 3.60% ด้วยมูลค่าซื้อขาย 2.27 พันล้านบาท
19 ก.ย. 2561

ผู้สื่อข่าวรายงานว่า บริษัท บิวตี้ คอมมูนิตี้ จำกัด (มหาชน) หรือ BEAUTY  ณ เวลา 14.46 น. อยู่ที่ระดับ 11.50 บาท บวก 0.40 บาท หรือ 3.60% ด้วยมูลค่าซื้อขาย 2.27 พันล้านบาท ราคาหุ้นวิ่งขึ้นต่อเนื่องในรอบ 1 เดือนผ่านมาโดยนับตั้งแต่หุ้นยืนที่ระดับ 6.80 บาท เมื่อวันที่ 10 ส.ค.61 จนถึงล่าสุดหุ้นปรับตัวขึ้นแล้ว 69.12%

บล.ทิสโก้ ระบุในบทวิเคราะห์ว่า  ในช่วง 5 ปีที่ผ่านมาผลประกอบการของ BEAUTY เติบโตเฉลี่ย 56% ต่อปี (CAGR 2013-17) ซึ่งเป็นผลจากการขยายช่องทางการจำหน่าย และไปยังต่างประเทศ แต่สำหรับปีนี้จากการแข่งขันที่รุนแรงของอุตสาหกรรมเครื่องสำอาง สินค้าเดิมที่ไม่ได้รับความนิยมเช่นเดิม รวมถึงกระแสการบุกจับสินค้าเถื่อนในช่วงที่ผ่านมากระทบต่อยอดขายของบริษัท ทำให้คาดว่าบริษัทไม่เติบโตในระดับสูงเหมือนเดิม แต่ราคาหุ้น BEAUTY ปรับตัวลงมากว่า 40% ในช่วง 1 เดือนที่ผ่านมาทำให้เชื่อว่าราคาหุ้นปัจจุบันได้สะท้อนถึงแนวโน้มและกระแสข่าวลือต่างๆ แล้ว
โดยปัจจุบัน BEAUTY ซื้อขายอยู่ที่เพียง PER 20.6 เท่า ซึ่งต่ำกว่าค่าเฉลี่ยย้อนหลัง 5 ปีของบริษัทและกลุ่มค้าปลีกที่ PER 31 เท่า  ในขณะที่คาดจะเห็นผลประกอบการเติบโต 40% HoH ในช่วงครึ่งปีหลัง จากแผนการขยายเข้าไปยังต่างประเทศของบริษัท, การเข้าสู่ Modern Trade มากยิ่งขึ้น และการเพิ่มสินค้าใหม่เพื่อจะกระตุ้นผู้บริโภค ดังนั้นองว่าราคาหุ้นที่ปรับตัวลงมาเป็นโอกาสเข้าลงทุนระยะยาว แนะนำ “ซื้อ” ราคาเป้าหมาย 13 บาท